סינטאיהו סלליך שלח מכתב למכבי חיפה באמצעות עורך דינו אלדד אהרוני, בו ביקש הבהרות מהמועדון בנוגע להבטחות שניתנו לו עם חתימת החוזה, הבטחות שלטענתו לא קוימו. לפי המכתב עולה שלסלליך הובטח כי במידה שישתלב ויהיה שחקן הרכב בחמישה-שישה מחזורים הראשונים, חוזהו ישודרג משמעותית, מה שלא קרה בפועל.
בין הדרישות של הקשר, אותן הציג כהתניה לחתימת חוזה חדש לשלוש שנים: חוזה לעונה הראשונה בגובה 240 אלף דולר (העונה הרוויח 160 אלף, בעונה הבאה 176 אלף), ושדרוג של עשרה אחוזים בשנתיים הבאות. במסגרת הסאגה השחקן דורש שדרוג מיידי בטענה שהדבר הובטח לו בעל פה במעמד חתימת החוזה. מכבי חיפה הציעה לשחקן להקדים את המענק, בסך 80 אלף דולר, אך טרם התקבלה החלטה משותפת של שני הצדדים.
בנושא אחר, אם עידן ורד יעזוב את בית"ר ירושלים, מכבי חיפה צפויה להיות הקבוצה שתקלוט אותו. על פי גורמים המקורבים לצדדים השונים, ורד החליט שהוא מעדיף לשחק במכבי חיפה ונותן לה עדיפות על פני מכבי תל אביב. למרות שגם הפועל באר שבע הייתה מעוניינת לקלוט את השחקן, היא לא בתמונה. מכבי תל אביבהציעה 1.2 מיליון שקלים תמורת ורד, והייתה מוכנה לכלול גם את העברתו של שגיב יחזקאל כחלק מהעסקה, אבל נענתה בשלילה.